CELEX: 62011TN0512
Language: el
Date: 2011-09-24 00:00:00
Title: Υπόθεση T-512/11: Προσφυγή της 24ης Σεπτεμβρίου 2011 — Ryanair κατά Επιτροπής

26.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 347/40
            
         Προσφυγή της 24ης Σεπτεμβρίου 2011 — Ryanair κατά Επιτροπής
   (Υπόθεση T-512/11)
   2011/C 347/71
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ryanair Ltd (Δουβλίνο, Ιρλανδία) (εκπρόσωποι: E. Vahida και I. Μεταξάς-Μαραγκίδης, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει μερικώς, σύμφωνα με τα άρθρα 263 και 264 ΣΛΕΕ, την απόφαση της Ευρωπαϊκής Επιτροπής, της 13ης Ιουλίου 2011, στην υπόθεση που αφορά την κρατική ενίσχυση SA.29064 (2011/C πρώην 11/NN) — Ιρλανδία — Αεροπορικές μεταφορές — Εξαιρέσεις από τον φόρο αερομεταφοράς επιβατών, καθό μέρος διαπιστώνει ότι η εξαίρεση των μετεπιβιβαζομένων και διερχομένων επιβατών από τον ιρλανδικό φόρο επί των αεροπορικών ταξιδιών δεν συνιστά κρατική ενίσχυση,
            
         
               —
            
            
               να καταδικάσει την καθής στα δικαστικά της έξοδα, καθώς και στα δικαστικά έξοδα της προσφεύγουσας, και
            
         
               —
            
            
               να προβεί σε οποιεσδήποτε περαιτέρω ενέργειες που το Γενικό Δικαστήριο θα κρίνει κατάλληλες.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1)
            
            
               Ο πρώτος λόγος ακυρώσεως αντλείται από πρόδηλη πλάνη εκτιμήσεως και πλάνη περί το δίκαιο στις οποίες υπέπεσε η καθής, θεωρώντας ότι η εξαίρεση των μετεπιβιβαζομένων και διερχομένων επιβατών από τον ιρλανδικό φόρο επί των αεροπορικών ταξιδιών δεν συνιστούσε κρατική ενίσχυση υπό την έννοια του άρθρου 107, παράγραφος 1, ΣΛΕΕ.
            
         
               2)
            
            
               Ο δεύτερος λόγος ακυρώσεως αντλείται από την εκ μέρους της καθής παράβαση του άρθρου 108, παράγραφος 2, ΣΛΕΕ και του άρθρου 4, παράγραφος 4, του κανονισμού του Συμβουλίου 659/1999 (1), καθόσον παρέλειψε να κινήσει τη διαδικασία που προβλέπουν οι διατάξεις αυτές όσον αφορά την ενίσχυση την οποία αφορά το πρώτο τμήμα της προσβαλλομένης αποφάσεως, παρά την ύπαρξη, τουλάχιστον, σοβαρών αμφιβολιών σχετικά με τη συμβατότητα προς την κοινή αγορά της εξαιρέσεως των μετεπιβιβαζομένων και διερχομένων επιβατών από τον ιρλανδικό φόρο επί των αεροπορικών ταξιδιών, και συνεπώς προσέβαλε τα βάσει του άρθρου 108, παράγραφος 2, ΣΛΕΕ και του άρθρου 6, παράγραφος 1, του κανονισμού 659/1999 του Συμβουλίου διαδικαστικά δικαιώματα της προσφεύγουσας.
            
         
               3)
            
            
               Ο τρίτος λόγος αντλείται από την εκ μέρους της καθής παράβαση της υποχρεώσεως αιτιολογήσεως, καθόσον παρέθεσε πλημμελή αιτιολογία χαρακτηριζόμενη από αντιφάσεις και υπεργενικεύσεις.
            
         
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1).